Document ID: /roh_data/filtered/fineweb-2-filterrobots_roh.jsonl.gz/30583

Sil tscheiver less jeu raquintar
Enqual histori’ e praula,
De Sievi Legher miu cumpar
De Gieri Giachen Miaula.
Sco mintgin sa, sault’ins tier nus
Sch’ei glei pusseivel dus e dus,
Mo sto zatgi tier mintga ball
Er aunc sunar si bein ne mal.
Uss sei la stat secapitau
Che ins havess bugen saltau
Mo cheu semuoss’ei per discletg
Ch‘ins ha ni schula ni schuletg
Per dar al bal dretg schuaun e riet
Quei fuva bein pil naucli schliet.
Cheu vegn ei gest sil dretg mument
Ad in dils tifics endament,
Ch’ei sesi giu els umbrivauns
II musicant de Patschadauns
De biala vet’ e peda.
Quel fies franc nuota feda
De inagada semussar
E sia suna schar schular.
Schi luntsch fuss quei stau tut endretg
Mo‘l sunadur seseva
El cambarlet schi pign e stretg
Perquei che el stueva.
Mo quel che veva parturiu
Il bien pertratg ha er’urbiu
Dal policist e dal mistral
La harmonia per siu ball,
Ed ussa sault’ins legramein
En tact e harmonia.
Schi frestgamein resuna bein
La dultscha melodia
Che sez nies polizist
Seschmeina host e hist
Entuorn la vasta sala
El bratsch ded ina biala.
Ed el ha giu dil tut raschun,
Tier nus dat ei schi pauc chaschun
D’in tec sedivertir.
Sch’ins lai lu quella aun fugir
Sche rest’ ei auter pauc de far
Che di e notg semudergiar.
Pil polizist dat ei cunzun
De rar in pign plascher
Cheu siu quest mund rodun
En nies bi vitg Mustér.
Ei tucc’ ad el dil tut de far
Per uorden dar e far restar.
Tscheidi ha’l guardia fatg
Il di entir stendiu
E lu gnanc sper in matg,
Sper in migliac futiu.
E quei fuss aunc stau praulas.
Stuer tadlar las miaulas
Ils gibels, grius, la sgregna
Ded ina nauscha tegna
Glez sei stau sgarscheivel,
Horribel, snueivel.
Ge treis notgs bugen,
Con gron legermen,
Les el vigilar
Sper ina suna
Da buna luna
Avon che in’ura
Far tschella bravura.
Essent che quei ei stau schabiau,
Ha in toc lappi domandau,
Beinspert tras la gasetta:
„Mo nua resta po Mustér?“
E nossa onda Greta
Ha bein spert detg fetg bein e ver,
Leu nu’ che ti selais perver
Grad sut la claustra schai Mustér.
E lu dat ei aunc bia uclauns
Per nies Mustér entuorn
En quels dat ei perderts carstgauns
Ed era enqual stuorn.
In flott chirurg ei sco’i vegn detg
Giu Disla us d’enflar,
Quel ha inschin egl amputar
Che tut smerveglia fetg.
El ha en siu mistregn in dun
Ed ina spertadat,
Ch’ el operescha en verdat
Perfin in tgaun el sprun.
Cul member ch’ el ha amputau
Ha’l priu la queid’ al tgaun
De visitar gl’ uclaun.
Quel ha’l curau e medegau.
In pur de Segnas ha tscheidi
Fatg tscheiver giu el vitg.
Vid quel patratga quei utschi
Finfatg aunc bien e ditg.
El ha dau troccas e cattau
Ch’ el ei staus tut surprius.
Treis plattas carn h’ al gudognau
Ed ei staus bein survius.
Ge quella earn ha gli plaschiu
Quell’ era bienmarcau.
Pagar il vin ha el stoviu,
Sco’i fuva marcadau.
Perquei ton pli ha el lapau
Grad quei ch’ el ha podiu
Perquei ch’ el veva sez pagau,
Ton pli ha el bubiu.
Il sac ei ussa emplenius,
Tgemblaus si fetg e bein
E tonaton eis el derschius
E lu aunc tgunschamein.
En schletra han ei transportau
Mess franco el ensi,
Havent in techet giu splimau
E sblundergiau gl’ utschi
E gl’auter di ha el cuchiau
En sia buors’ in tec
Mo spert ha’ l quella ferm serau
Ed era grad sc’ in chec.
Ed el engira vilentaus:
Mai pli, gnanc in daguot
Seig’ei sin fiastas, ne firaus,
Nun mintga schluck pernuot.
Ei dess uss aunc de raquintar
Enqual fetg legra storgia,
Ch’ha dau chaschun de paterlar
Entochen en Cavorgia.
Sadadas, sbarradas
E gaultas unfladas.
Sil di de Nadal
In hazer scandal.
La clav ha mess paisch
Denter Plaisch e Tumaisch,
Che nies bien uffeci
Ha giu gnanc in rezzi.
Il tscheiver va us de rendiu
E jeu stos spert calar
In techet tscheiver, vein nus viu,
San ins gl’ entir onn far.
E tscheiver il pli bi
Ei quel de mintgadi
Per quel ch’ ei frestgs e sauns
E denter buns carstgauns.
Stin dil Brensin